“ราชกิจจาฯ” ประกาศสิ้นสภาพ 2 พรรคการเมือง “ชาติประชาธิปไตยก้าวหน้า-เพื่อธรรม”
เว็บไซต์ “ราชกิจจานุเบกษา” เผยแพร่ประกาศสิ้นสภาพ 2 พรรคการเมือง “ชาติประชาธิปไตยก้าวหน้า-เพื่อธรรม” มีผลทันที
เว็บไซต์ “ราชกิจจานุเบกษา” เผยแพร่ประกาศสิ้นสภาพ 2 พรรคการเมือง “ชาติประชาธิปไตยก้าวหน้า-เพื่อธรรม” มีผลทันที
17 ม.ค. 2563

ผู้สื่อข่าวรายงานว่า วันนี้(16 ม.ค.63) เว็บไซต์ราชกิจจานุเบกษา เผยแพร่ประกาศคณะกรรมการการเลือกตั้ง เรื่อง พรรคชาติประชาธิปไตยก้าวหน้า สิ้นสภาพความเป็นพรรคการเมือง โดยมีรายละเอียดดังนี้
ตามที่นายทะเบียนพรรคการเมืองโดยความเห็นชอบของคณะกรรมการการเลือกตั้ง ได้มีประกาศนายทะเบียนพรรคการเมือง ลงวันที่ 28 มิ.ย.2556 เรื่อง รับจดแจ้งการจัดตั้งพรรคชาติประชาธิปไตยก้าวหน้า ตามพระราชบัญญัติประกอบรัฐธรรมนูญว่าด้วยพรรคการเมือง พ.ศ.2550 นั้น
คณะกรรมการการเลือกตั้งมีมติขยายระยะเวลาให้พรรคชาติประชาธิปไตยก้าวหน้าดำเนินการ ตามมาตรา 141 วรรคหนึ่ง (1) และ (2) แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ.2560 ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติ ที่ 13/2561 ลงวันที่ 14 ก.ย.2561 ออกไปอีกจำนวน 180 วัน ตั้งแต่วันที่ 13 มี.ค.-8 ก.ย.2562 และพรรคชาติประชาธิปไตยก้าวหน้าต้องดำเนินการตามมาตรา 141
วรรคหนึ่ง (3) แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ.2560 ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติ ที่ 13/2561 ลงวันที่ 14 ก.ย.2561 ภายในหนึ่งปีนับแต่วันที่คำสั่งหัวหน้าคณะรักษาความสงบแห่งชาติ ที่ 13/2561เรื่อง การดำเนินการตามกฎหมายประกอบรัฐธรรมนูญว่าด้วยพรรคการเมือง (เพิ่มเติม) ลงวันที่ 14 ก.ย.2561 มีผลใช้บังคับและต้องดำเนินการตามมาตรา 141/1 วรรคสี่ แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ.2560 ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติ ที่ 13/2561 ลงวันที่ 14 ก.ย.2561 ให้แล้วเสร็จภายใน 1 ปีนับแต่วันที่มีการประกาศพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร พ.ศ. 2561 ในราชกิจจานุเบกษา
นายทะเบียนพรรคการเมืองได้ตรวจสอบข้อเท็จจริงปรากฏว่า เมื่อครบระยะเวลาที่คณะกรรมการการเลือกตั้งมีมติให้ขยายตามมาตรา 141 วรรคหนึ่ง (1) และ (2) ครบระยะเวลาตามมาตรา 141 วรรคหนึ่ง (3) และมาตรา 141/1 วรรคสี่ แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ.2560 ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติ ที่ 13/2561 ลงวันที่ 14 ก.ย.2561 พรรคชาติประชาธิปไตยก้าวหน้าไม่สามารถดำเนินการให้แล้วเสร็จ จึงเป็นเหตุให้พรรคชาติประชาธิปไตยก้าวหน้าสิ้นสภาพความเป็นพรรคการเมือง ตามมาตรา 141 วรรคสอง แห่งพระราชบัญญัติประกอบรัฐธรรมนูญ
คณะกรรมการการเลือกตั้งจึงประกาศให้พรรคชาติประชาธิปไตยก้าวหน้าสิ้นสภาพความเป็นพรรคการเมือง ตามมาตรา 141 วรรคสอง แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ.2560 ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติ ที่ 13/2561 เรื่อง การดำเนินการตามกฎหมายประกอบรัฐธรรมนูญว่าด้วยพรรคการเมือง (เพิ่มเติม) ลงวันที่ 14 ก.ย.2561 ประกอบมาตรา 91 วรรคสอง แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ.2560
นอกจากนี้ในวันเดียวกัน ยังมีประกาศคณะกรรมการการเลือกตั้ง เรื่อง พรรคเพื่อธรรมสิ้นสภาพความเป็นพรรคการเมือง ตามที่นายทะเบียนพรรคการเมืองโดยความเห็นชอบของคณะกรรมการการเลือกตั้งได้มีประกาศนายทะเบียนพรรคการเมือง ลงวันที่ 23 ส.ค.2553 เรื่อง รับจดแจ้งการจัดตั้งพรรคเพื่อธรรม ตามพระราชบัญญัติประกอบรัฐธรรมนูญว่าด้วยพรรคการเมือง พ.ศ.2550 นั้น นายธานินทร์ สุภาแสน รักษาการหัวหน้าพรรคเพื่อธรรม ได้มีหนังสือแจ้งต่อนายทะเบียนพรรคการเมืองว่า ในการประชุมใหญ่วิสามัญพรรคเพื่อธรรม ครั้งที่ 1/2562 เมื่อวันที่ 10 ส.ค.2562 ที่ประชุมมีมติเอกฉันท์ให้เลิกพรรคเพื่อธรรม ตามข้อบังคับพรรคเพื่อธรรม พ.ศ.2561 ข้อ 121 กรณีดังกล่าวจึงเป็นเหตุให้พรรคเพื่อธรรมสิ้นสภาพความเป็นพรรคการเมือง ตามมาตรา 91 วรรคหนึ่ง (7) แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ.2560 คณะกรรมการการเลือกตั้งจึงประกาศให้พรรคเพื่อธรรมสิ้นสภาพความเป็นพรรคการเมือง ตามมาตรา 91 วรรคหนึ่ง (7) และวรรคสอง แห่งพระราชบัญญัติประกอบรัฐธรรมนูญว่าด้วยพรรคการเมือง พ.ศ.2560
ทั้งนี้ ตั้งแต่วันที่ประกาศในราชกิจจานุเบกษาเป็นต้นไป